Demokratska partija (Republika Srpska)

**Demokratska partija** (DP) je politička stranka u Republici Srpskoj i Bosni i Hercegovini. Stranka je nastala 2009. godine izdvajanjem dijela članstva Srpske demokratske stranke.

## Istorijat
Nakon loših izbornih rezultata, koje je SDS imao na opštim izborima 2006. godine, dolazi do prvih trzavica u rukovodstvu stranke između predsjednika SDS-a Dragana Čavića i njegovog zamjenika Mladena Bosića. Zbog loših rezultata, pogotovo u Izbornoj jedinici 4, Bosić podnosi ostavku i isto to zahtijeva i od Dragana Čavića. Čavić odbija podnijeti ostavku, izjavivši da će to učiniti ukoliko to od njega zatraže Glavni odbor i Skupština stranke. Na sjednici Predsjedništva SDS-a 5. novembra 2006. Čavića su u odluci podržala četiri člana predsjedništva (Dušan Stojičić, Borislav Bojić, Vesko Budimčić i Momčilo Novaković), dok su se, uz Bosića, još tri člana založila da Čavić podnese ostavku (Mićo Mićić, Boško Šiljegović i Branislav Škobo).
Nekoliko dana kasnije, 14. novembra 2006, održana je sjednica Glavnog odbora Srpske demokratske stranke, na kojoj je izglasano nepovjerenje tadašnjem Predsjedništvu SDS-a, a jedna od glavnih zamjerki predsjedniku stranke Draganu Čaviću bila je to što je predsjedniku SNSD-a Miloradu Dodiku dao mandat za sastav tadašnje Vlade Republike Srpske. Nakon ovakvog ishoda sjednice Dragan Čavić je podnio ostavku na mjesto predsjednika stranke.
Na sjednici Skupštine SDS-a 15. decembra 2006. u Doboju za novog predsjednika stranke izabran je Mladen Bosić.

Popularnost SDS-a je nastavila slabiti, te je stranka prošla loše i na lokalnim izborima 2008. godine. Na sjednici Glavnog odbora, 12. novembra 2008, od Bosića je zahtijevana ostavka, ali nije bilo dovoljno glasova za njegovu smjenu, te je to ostavljeno za skupštinu stranke. Najveći kritičari Bosićevog rada bili su Momčilo Novaković, Slobodan Šaraba, Dušan Stojičić, Ognjen Tadić, Boško Šiljegović, Vukašin Vojinović, Stevan Medić, Stanko Pivašević i Darko Banjac.
Bez obzira na kritike i slabe izborne rezultate, Skupština SDS-a na svojoj sjednici 22. novembra 2008. godine u Doboju ukazuje povjerenje predsjedniku Mladenu Bosiću. Dio delegata, među kojima su bili i narodni poslanici Dušan Stojičić iz Teslića, Borislav Bojić iz Prijedora, te Ognjen Tadić, Vojislav Gligić i Branislav Škobo iz Banjaluke, nezadovoljan načinom glasanja, napušta ovu sjednicu.

Nakon burne sjednice stranačke skupštine u Doboju nastavljaju se raskoli u partiji. Nepune tri sedmice nakon ovog događaja, 10. decembra 2008, narodni poslanici u skupštini Republike Srpske Vojislav Gligić i Branislav Škobo napustili su Klub poslanika SDS-a i počeli djelovati kao nezavisni poslanici.
Već sutradan, 11. decembra, na konferenciji za novinare svoj izlazak iz Srpske demokratske stranke obznanio je i Dragan Čavić. Čavić je najavio i stvaranje nove stranke, kojoj će se priključiti i dva bivša SDS-ova poslanika.
Nedugo zatim stranku napušta i Đorđe Miličević iz Šamca.
Dana 29. decembra 2008. ostavku na sve funkcije u stranci podnosi poslanik SDS-a u Predstavničkom domu Parlamentarne skupštine BiH Momčilo Novaković iz Prnjavora i postaje nezavisni poslanik.

Nakon što je napustio SDS, Čavić je pristupio stvaranju nove stranke, a u Inicijativni odbor za formiranje nove partije ušli su i Vojislav Gligić i Branislav Škobo.
Dana 15. januara 2009. Dragan Čavić je uz potreban broj potpisa u Osnovnom sudu u Banjaluci registrovao Demokratsku partiju. Pored njega suosnivači stranke su Momčilo Novaković, Vojislav Gligić, Branislav Škobo i Đorđe Miličević.
Jedan od prvih članova Demokratske partije je bivši ministar finansija u Vladi RS i bivši član PDP-a Milenko Vračar, kao i bivši ministar prosvjete u Vladi RS, bivši član Srpske radikalne stranke i Srpske demokratske stranke i bivši potpredsjednik Srpske napredne stranke Republike Srpske Gojko Savanović iz Gradiške.

Nakon registrovanja kadar DP-a počinje sa osnivanjem inicijativnih odbora za formiranje opštinskih odbora Demokratske partije u opštinama Republike Srpske. Već 16. januara Dragan Čavić izjavljuje da je obrazovano 9 inicijativnih odbora (Banjaluka, Srbac, Doboj, Modriča, Šamac, Donji Žabar, Pelagićevo, Ugljevik i Zvornik), te da se priprema osnivanje odbora u Nevesinju, Istočnom Sarajevu, Bijeljini i Brčkom.
Do 18. februara 2009. formirano je 27 inicijativnih odbora u RS, a na taj dan zasjedao je Inicijativni odbor u Zvorniku, za čijeg je predsjednika izabran bivši ministar privrede, energetike i razvoja u Vladi RS Milan Bogićević, koji je iz SDS-a isključen 16. januara 2007. godine. 27. februara 2009 formiran je inicijativni odbor DP u Derventi a za predsjednika je izabran Miodrag Tepić.
Do 7. marta DP ima inicijativne odbore u 37 opština.

Početkom marta je objavljeno da su iz SDS-a u DP prešli bivši gradonačelnik Istočnog Sarajeva Radomir Kezunović, tadašnji odbornik u Skupštini grada Banjaluke Slobodan Bilbija, odbornica u Skupštini opštine Bratunac Slavica Jovanović i odbornik u Skupštini opštine Laktaši Vukašin Vojinović.
U martu je formiran i Inicijativni odbor DP u Prijedoru. Za predsjednika ovog odbora izabran je direktor prijedorskog „Vodovoda“ Milorad Šipka.
U Modriči je 26. aprila formiran 39. inicijativni odbor, na čije je čelo postavljen Zoran Todorović. Tribini ovog odbora prisustvovali su i predsjednici tri formirana inicijativna odbora: Đorđe Miličević iz Šamca, Miodrag Tepić iz Dervente i Božo Kostić iz Doboja.
Za predsjednika Inicijativnog odbora u Mrkonjić Gradu izabran je Zdravko Stupar, a stranci su se priključili i Branko Bjelajac i bivši predsjednik DNS-a Dragan Kostić. Do 30. aprila broj članova DP-a porastao je na 5 hiljada. 19. juna 2009. u Derventi je formiran Opštinski odbor DP koji broji 28 članova a za predsjednika je jednoglasno izabran Miodrag Tepić, dosadašnji predsjednik Inicijativnog odbora DP Derventa.

U Bijeljini je Inicijativni odbor formiran 18. juna. Povjerenje za rukovođenje ovim odborom ukazano je bivšem članu SDS-a Bori Bosiću. Boro Bosić je nekadašnji direktor Rudnika i termoelektrane Ugljevik, a obavljao je i funkcije supredsjedavajućeg Savjeta ministara BiH i ministra privrede u Vladi RS.
Sedam dana kasnije, 25. juna, u ovom gradu je potpisan protokol o ujedinjenju Demokratske partije, Demokratske srpske stranke iz Brčkog i Pokreta za Semberiju iz Bijeljine. Protokol su potpisali predjednik DP-a Dragan Čavić, zamjenik predsjednika Demokratske srpske stranke Nenad Kojić i predsjednik Pokreta za Semberiju Dragan Krstić. Potpisivanjem protokola broj članova Demokratske partije povećao se za oko 4000.

Sredinom jula napušta SDS i prelazi u DP srpski delegat u Domu naroda Parlamenta BiH Slobodan Šaraba iz Trebinja. Šaraba za sobom povlači i druge članove SDS-a u Hercegovini: Neđu Ćebedžiju, bivšeg direktora Elektroprivrede RS Svetozara Aćimovića ii bivšeg direktora Industrije alata Trebinje Milana Grubača.
Dana 25. jula 2009. u Trebinju je formiran Inicijativni odbor Demokratske partije, a 16. decembra 2009. formiran je Inicijativni odbor u Bileći. Formiranjem odbora u svim hercegovačkim opštinama ispunjava se plan rukovodstva partije o zastupljenosti na cijeloj teritoriji RS.
Nakon Republike Srpske u planu je formiranje inicijativnih odbora i u Federaciji BiH.

Krajem 2009. godine Demokratska partija bila je prisutna u 53 opštine – 49 u RS i 4 u FBiH, a u planu je formiranje još 3 odbora u Republici Srpskoj i 4 odbora u Federaciji BiH. Broj članova iznosi oko 16 000.

## Ideologija
Demokratska partija je narodna demokratska stranka, odnosno umjerena stranka desnog centra, a cilj joj je da uđe u Evropsku narodnu stranku, čije su članice i Partija demokratskog progresa, Stranka demokratske akcije i Hrvatska demokratska zajednica BiH.

## Simboli
Znak Demokratske partije su dva istostranična trougla koji se mimoilaze, a koji obrazuju ćirilična slova D i P, dva početna slova u nazivu strane. Zastave stranke su srpska trobojka sa znakom stranke na plavom polju i plava zastava sa znakom partije na sredini.

## Zastupljenost u organima vlasti
U Narodnoj skupštini Republike Srpske Demokratska partija ima dva poslanika – Vojislava Gligića i Branislava Škobu, koji su iz Kluba poslanika SDS-a istupili 10. decembra 2008. i priključili se Draganu Čaviću.

U Predstavničkom domu Parlamentarne skupštine BiH poslanik DP-a je Momčilo Novaković, koji je SDS napustio 29. decembra 2008. godine. U Domu naroda Parlamenta BiH delegat srpskog naroda iz DP je Slobodan Šaraba, koji je iz SDS-a izašao u julu 2009.
Osim na višem nivou, DP ima i nekoliko odbornika u organima lokalne uprave. Odbornici DP-a koji su napustili SDS u martu 2009. su Slavica Jovanović, odbornik u Skupštini opštine Bratunac, Vukašin Vojinović odbornik u Skupštini opštine Laktaši i Radovan Kezunović, odbornik u Skupštini opštine Istočna Ilidža. U Skupštini grada Banjaluke odbornik je bio Slobodan Bilbija (1949-2009).
Pored nabrojanih, DP ima i odbornika u Skupštini opštine Bijeljina i poslanika u Skupštini Brčkog. Odbornik u Bijeljini je bivši član Pokreta za Semberiju Pero Spasojević, a poslanik u brčanskoj skupštini je bivši predsjednik Demokratske srpske stranke Radoslav Bogićević.

## Povezano
* Dragan Čavić
* Srpska demokratska stranka

## Reference

## Vanjske veze
* Dragan Čavić o opoziciji u Republici Srpskoj
* Demokratska partija (video-spot)